text: Anne Sina stopper som folketingskandidat
  16 januar 2012 kl. 07.30
  Socialdemokratiske Anne Sina trækker sig som folketingskandidat i Aabenraa.
  Anne Sina har i dag offentliggjort på sin hjemmeside, at hun i den seneste tid efter valget har overvejet beslutningen om at trække sig meget grundigt.
  - Det har bestemt ikke været nogen nem beslutning, for jeg har været rigtig glad for at være folketingskandidat. Men jeg mener ikke, at fire år mere som aktiv og engageret folketingskandidat er foreneligt for mig med en travl hverdag med fuldtidsjob og tid til familie og venner, skriver hun og forklarer, at det er årsagen til, hun nu har valgt at trække sig, så Socialdemokraterne i Aabenraa kan finde en ny folketingskandidat.
  Anne Sina fik 4.844 personlige stemmer ved folketingsvalget den 15. september 2011.
  - Det har været en stor ære for mig at stille op til folketinget for Socialdemokraterne i Aabenraakredsen, og jeg er stolt over den opbakning jeg har fået, både fra partimedlemmer og vælgere, fortæller Anne Sina.
  